VSK sklep I Cp 892/2006
Sodna praksa višjih sodišč, 2007-06-12

začasna odredba - (ne)pravnomočnost sklepa o začasni odredbi - zaznamba prepovedi odtujitve in obremenitve

V skladu z določbo 268. čl. Zakona o izvršbi in zavarovanju (ZIZ) ima sklep o začasni odredbi učinek sklepa o izvršbi in zato nepravnomočnost takšnega sklepa ne predstavlja ovire za zemljiškoknjižno realizacijo izdanega sklepa o prepovedi odtujitve in obremenitve nepremičnine z zaznambo v zemljiški knjigi (9. čl. ZIZ).

Pritožba se zavrne in p o t r d i sklep sodišča prve stopnje.

Dovoli se izbris zaznambe nepravnomočnosti sklepa o dovolitvi vpisa.

Z izpodbijanim sklepom je sodišče prve stopnje na podlagi sklepa Okrajnega sodišča v I. opr. št. Z z dne 3.4.2006 odredilo pri nepremičninah, last udeleženca M.B. iz K., vpisanih v vl. št. 291 k.o. G. (parc. št. 51/24 - dvorišče 385 m2, stanovanjska stavba 62 m2), zaznambo prepovedi odtujitve in obremenitve v korist B.B. iz K.

Zoper sklep se pritožuje udeleženec M.B. iz vseh pritožbenih razlogov s predlogom, da se izpodbijani sklep razveljavi. Navaja, da je zemljiškoknjižno sodišče izdalo izpodbijani sklep na podlagi sklepa o začasni odredbi. Sklep o začasni odredbi pa je izpodbijal z ugovorom, o katerem sodišče še ni odločalo, zato še ni postal pravnomočen. Ta okoliščina pa je ovira za vpis zaznambe prepovedi in odtujitve v zemljiški knjigi. Po vpisu zaznambe v zemljiško knjigo pritožnik s svojo nepremičnino ne more razpolagati, ker pa je 1/2 nepremičnine že prodal, se kupec, ki je kupnino plačal in je pogodba realizirana, ne more vpisati kot solastnik nepremičnine. Upnica je predlog za izdajo začasne odredbe utemeljevala z vlaganji oz. iz naslova skupnega premoženja, glede katerega pa velja zakonska presumpcija deležev zakoncev, vsakega do 1/2, zato sodišče v takem primeru ne sme blokirati prometa z nepremičnino do celote. Evidentno je, da bo zaradi takega ravnanja pritožnik oškodovan, ker bo prišlo do razveljavitve že prej sklenjene kupoprodajne pogodbe za nepremičnino.

V skladu z 98. čl. Zakona o zemljiški knjigi (ZZK-1) zemljiškoknjižno sodišče po uradni dolžnosti odloči o zaznambi prepovedi odtujitve in obremenitve nepremičnine, ki je vpisana v zemljiški knjigi, na podlagi začasne odredbe, izdane v zavarovanje nedenarne oz. nedenarne terjatve proti zemljiškoknjižnemu lastniku oz. imetniku drugih stvarnih pravic, ki so predmet začasne odredbe. Sodišče, ki je izdalo začasno odredbo, mora zemljiškoknjižno sodišče o tem obvestiti in obvestilu priložiti sklep o začasni odredbi. V obravnavanem primeru gre za situacijo iz citirane zakonske določbe, zemljiškoknjižnemu sodišču je bil posredovan sklep o začasni odredbi s prepovedjo odtujitve in obremenitve nepremičnin, last (dolžnika) pritožnika. V skladu z določbo 268. čl. Zakona o izvršbi in zavarovanju (ZIZ) ima sklep o začasni odredbi učinek sklepa o izvršbi in zato nepravnomočnost takšnega sklepa ne predstavlja ovire za zemljiškoknjižno realizacijo izdanega sklepa o prepovedi odtujitve in obremenitve nepremičnine z zaznambo v zemljiški knjigi (9. čl. ZIZ). Zato je sodišče prve stopnje pravilno, še pred pravnomočnostjo navedenega sklepa, zaznamovalo dovoljeno prepoved v zemljiški knjigi (vpis po uradni dolžnosti - 2. do 5. tč. 148. čl. ZZK-1). Če bo dolžnik z ugovorom uspel in bo sodišče sklep o izdani začasni odredbi, ki je podlaga za zaznambo, razveljavilo oz. spremenilo in predlog zavrnilo, bo zemljiškoknjižno sodišče v skladu s 100. čl. ZZK-1 na podlagi obvestila sodišča in priloženega sklepa po uradni dolžnosti dovolilo izbris zaznambe prepovedi odtujitve in obremenitve. Ob povedanem in ker tudi ob preizkusu izpodbijanega sklepa po uradni dolžnosti kršitev ni zasledilo, je sodišče druge stopnje pritožbo zavrnilo in hkrati dovolilo izbris zaznambe nepravnomočnosti sklepa o dovolitvi vpisa (2. tč. 161. čl. ZZK-1).

ZIZ člen 9,  268,  9,  268.  ZZK-1 člen 98,  98.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.